Arizona Wildcatsin suomalaistähti Lauri Markkanen vahvisti torstaina lehdistötilaisuudessaan ilmoittautuvansa NBA:n ensi kesän varaustilaisuuteen.

Näin ollen Markkasen yliopistoura Arizonassa jäi yhden kauden mittaiseksi. Jyväskyläläislähtöinen Markkanen heitti 15,6 pistettä ja repi 7,2 levypalloa ottelua kohti. Markkasen johdolla Wildcats juhli konferenssin mestaruutta ja eteni yliopistosarjan lopputurnauksessa 16 parhaan joukkoon.

Markkasen ennakoidaan tulevan varatuksi kymmenen ensimmäisen pelaajan joukossa.

- En ole koskaan valmentanut pelaajaa, joka on antanut enemmän itsestään ja välittänyt enemmän Arizonan yliopistosta ja joukkuekavereistaan kuin Lauri, Arizonan valmentaja Sean Miller sanoi.

Sen jälkeen puheenvuoron sai Markkanen.

- Ensinnäkin haluan kiittää kaikkia Suomessa, jotka ovat auttaneet minua pääsemään tähän. Valmentajia, perhettä ja ystäviä. Haluan kiittää myös kaikkia täällä, valmennustiimiä ja joukkuekavereita. Pelaaminen NBA:ssa on ollut unelmani, joten olen iloinen voidessani kertoa, että ilmoittaudun NBA:n varaustilaisuuteen.

- Toivoin koko kauden, että tämä tapahtuisi, mutta keskityin otteluihin. Kausi päättyi odotettua aikaisemmin ja tein päätökseni sen jälkeen, kun palasimme Tucsoniin, Markkanen kertoi.

NBA:n drafti järjestetään 22. kesäkuuta.